## Zakon o međunarodnim restriktivnim mjerama

### NN 178/2004 (16.12.2004.), Zakon o međunarodnim restriktivnim mjerama

# HRVATSKI SABOR

3087

Na
temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O MEĐUNARODNIM RESTRIKTIVNIM MJERAMA

Proglašavam
Zakon o međunarodnim restriktivnim mjerama, koji je donio Hrvatski sabor na
sjednici 3. prosinca 2004. godine.

Broj: 01-081-04-3746/2
Zagreb, 10. prosinca 2004.

Predsjednik
Republike Hrvatske
**Stjepan Mesić,** v. r.

## ZAKON

### O MEĐUNARODNIM RESTRIKTIVNIM MJERAMA

I.
OPĆE ODREDBE

Članak
1.

Ovim se Zakonom uređuje uvođenje, provedba i ukidanje
međunarodnih restriktivnih mjera koje, u skladu s međunarodnim pravom,
Republika Hrvatska uvodi, provodi ili ukida protiv država, međunarodnih
organizacija, teritorijalnih entiteta, pokreta ili fizičkih i pravnih osoba i
drugih subjekata obuhvaćenih međunarodnim restriktivnim mjerama.

Članak 2.

Republika Hrvatska uvodi, provodi ili ukida
međunarodnerestriktivne mjere protiv država, međunarodnih organizacija,
teritorijalnih entiteta, pokreta ili fizičkih i pravnih subjekata:

1) zbog provedbe međunarodnopravno obvezujućih odluka
Organizacije ujedinjenih naroda,

2) kada se pridruži restriktivnim mjerama drugih među­narodnih
organizacija,

3)i u drugim slučajevima u skladu s
međunarodnim pravom.

Članak 3.

Međunarodne restriktivne mjere uključuju prekid
diplomat­skih odnosa, potpuni ili djelomični prekid gospodarskih odnosa, kao i
željezničkih, morskih, zračnih, poštanskih i drugih komunikacija, kao i druge
mjere u skladu s međunarodnim pravom.

II.NADLEŽNA TIJELA

Članak
4.

Vlada
Republike Hrvatske (u daljnjem tekstu: Vlada) donosi odluku o uvođenju
međunarodnih restriktivnih mjera, njihovoj vrsti, načinu provedbe mjera te
njihovom ukidanju, u skladu s člankom 2. ovoga Zakona.

Članak
5.

(1) Zapredlaganje i praćenje provedbe međunarodnih restriktivnih mjera iz članka
3. ovoga Zakona, na prijedlog Ministarstva vanjskih poslova (u daljnjem tekstu:
Ministarstvo) Vlada osniva Međuresorsku skupinu za praćenje provedbe među­narodnih
restriktivnih mjera (u daljnjem tekstu: Međuresorska skupina).

(2)
Međuresorska skupina je stalno radno tijelo.

(3)
Međuresorsku skupinu čine predstavnici ministarstava nad­ležnih za vanjske
poslove, unutarnje poslove, obranu, financije, gospodarstvo, promet i
pravosuđe.

(4)
Stručne i administrativne poslove za Međuresorsku skupinu obavlja Ministarstvo.

(5)
Način rada Međuresorske skupine uredit će se poslovnikom.

III.VOĐENJE ZBIRKE PODATAKA

Članak
6.

(1)Ministarstvoosniva i vodi zbirku podataka o fizičkim i pravnim osobama i drugim
subjektima iz članka 1. ovoga Zakonaprotiv kojih su na temelju ovoga
Zakona uvedene međunarodne restriktivne mjere.

(2) Zbirka podataka o fizičkim osobama iz stavka 1.
ovoga članka sadrži sljedeće podatke: ime i prezime osobe, datum i mjesto
rođenja, prebivalište i boravište, državljanstvo, vrstu i broj osobne isprave,
podatke o sredstvima i imovini koje posjeduje na području Republike Hrvatske,
podatke o pokrenutom postupku zbog kršenja ili pokušaja kršenja restriktivnih
mjera iz članka 3. ovoga Zakona, te po potrebi i druge podatke.

(3) Zbirka podataka o pravnim osobama i subjektima iz
članka 1. ovoga Zakona sadrži sljedeće podatke: naziv i sjedište pravne osobe,
ime i prezime osobe ovlaštene za zastupanje pravne osobe, podatke o sredstvima
i imovini koje posjeduje na području Republike Hrvatske, podatke o pokrenutom
postupku zbog kršenja ili pokušaja kršenja međunarodnih restriktivnih mjera iz
članka 3. ovoga Zakona, te po potrebi i druge podatke.

(4) Podaci iz stavka 2. ovoga članka dostupni su
tijelima državne uprave i predstavnicima drugih državnih tijela koji su dužni
poštivati važeće odredbe propisa o zaštiti osobnih podataka ili jamčenju
tajnosti podataka.

(5) Podatke iz stavka 2. ovoga članka Ministarstvo
dostavlja na zahtjev Organizacije ujedinjenih naroda i drugih međunarod­nih
organizacija, čijim se međunarodnim restriktivnim mjerama pridružuje.

IV.
ZAVRŠNE ODREDBE

Članak
7.

Ovaj
Zakon stupa na snagu osmoga dana od dana objave u »Narodnim novinama«.

Klasa:
018-02/04-03/01
Zagreb, 3. prosinca 2004.

HRVATSKI SABOR

Predsjednik
Hrvatskoga sabora
**Vladimir Šeks,** v. r.

Zakon, NN 178/2004-3087